UE îl suspecteză pe Daea că a umflat producțiile agricole în ultimii doi ani. Dăncilă știe?

Vlad Macovei - 11 iulie 2019 11:47

Distribuie pe Facebook

O scrisoare oficială a Comisiei Europene solicită Ministerului Agriculturii să își revizuiască statisticile din ultimii ani legate de producțiile agricole la nivel național. Documentul cu pricina este ținut la secret în minister iar ministrul Petre Daea este decis să îl ignore și să îl îngroape pentru că altfel ar fi pusă la îndoială una din principalele motive de laudă din mandatul său: producțiile agricole record. Existența scrisorii mi-a fost confirmată de surse europene din cadrul DG Agri care au adăugat că oficialii de la Bruxelles sunt extrem de revoltați de ceva vreme de practicile ministrului Daea dar au așteptat încheierea Președinției României la UE pentru a putea începe războiul cu raportările mincinoase.

Chiar în urmă cu câteva ore, Petre Daea a continuat să se hazardeze cu producțiile-record. Ministrul a spus că în 2017 agricultura a înregistrat 9 recorduri istorice, iar în 2018 6 recorduri: „Nu ne mai dăm jos de pe podiumul UE. Fermierii s-au dotat, au dotarea tehnologică necesară, respectă tehnologiile UE, iar statul este aproape cu subvenţiile”, a declarat Petre Daea la TVR 1, potrivit Mediafax.

Context: Daea a fost un pion politic extrem de important folosit de fostul președinte PSD Liviu Dragnea. Loialitatea lui Daea față de Dragnea era absolută iar producțiile-record de pe hârtie au ajutat Guvernul să raporteze creșteri economice peste așteptări adică posibilitatea de a face cheltuieli bugetare mari. În schimb, fermierii au reproșat permanent că aceste declarații triumfaliste le trag veniturile în jos, iar traderii au motive să o ofere prețuri mai mici pentru recoltă, în condițiile unei supraproducții, din păcate doar pe hârtie.

Cred că este un moment bun ca premierul Viorica Dăncilă să facă lumină în acest caz și să le spună public fermierilor dacă ministrul Petre Daea a mințit.

Voi reveni cu amănunte, țineți aproape!

Pe Instagram-ul Agrointeligența găsiți imaginile momentului din agricultură!